**Veselé aktivity v MŠ pri cukrárni.**

Mesiac december nás dostihol veľmi rýchlo. My, deti z III.MŠ, sme však toho stihli už veľa, a máme aj množstvo rôznych zážitkov, odkedy sme prvýkrát po veľkých prázdninách opäť vstúpili do našej materskej školy.

***Návšteva Gazdovského dvora*** - 16.9.2014 sme s batôžkami nasadli do autobusu, a už o chvíľku vystúpili na Turej Lúke na Gazdovskom dvore. Čakalo nás pekne upravené prostredie a za plotom domáce zvieratá. Hneď sme boli kamaráti. Keďže bolo krásne slnečné počasie, program bol vonku. Zmestili sme sa tam všetci - deti z 3 a 4 triedy. Najskôr sme počúvali zaujímavosti o našom myjavskom regióne, potom sme sa naučili novú pesničku, a veru aj sme zatancovali. Na rad prišiel slivkový lekvár. Slivky sme najprv pekne poutierali, odkôstkovali a hádzali do kotliny. P. učiteľka pomáhala miešať veľkou varechou, aby lekvár neprihorel. Na tento lekvár by sme dlho čakali, a tak nám tety priniesli lekvárový chlebík už nachystaný vopred.

***Turisticko – branné vychádzky*** – počas krásnych jesenných dní sme sa s deťmi a batohmi na malých chrbátikoch vybrali do prírody na športovo branné vychádzky. Cestou nielen že zdolávali ťažší a nerovný terén, ale spoznávali i rôzne druhy zvierat a hmyzu. V polovici cesty nechýbalo, samozrejme, i občerstvenie. Veď sme boli na turistickom výlete!

***Šarkaniáda*** - v pekný slnečný deň, 30. 9, sme sa my, deti s rodičmi a pani učiteľkami z III. MŠ pri cukrárni vybrali na kopec Dráhy púšťať šarkany. Hoci zo začiatku pofukoval iba veľmi slabý vetrík, naši ockovia v rámci "upevňovania  kondičky" svojím behom prinútili šarkany vzlietnuť, a postupne sa umúdril i vietor. Radosti nebolo konca kraja, šarkany lietali ako naozajstní draci,  a keksík s džúsom od pani učiteliek im prinavrátili stratené sily.

***Plavecký výcvik*** - koncom septembra 2014 sa nám, predškolákom z III.MŠ pri cukrárni, začala predplavecká príprava na plavárni v Starej Turej. V spolupráci s plaveckou školou Pinguin z Beckova a pod dozorom jej štyroch inštruktorov/ek sme splývali, potápali sa, ponárali, prekonávali strach z vody, posilňovali svoju odvahu a obratnosť. Po prekonaní všetkých týchto prekážok sme si na záver zaslúžili diplom i sladkú odmenu.

***Jeseň v MŠ*** – pani Jeseň sme vítali piesňami, básňami, pohybovými hrami  v interiéri, ale i v školskej záhrade na jesennom koberci plnom  lístia. Keďže máme pracovité deti, pohrabali lístie a postavili z neho ježkov domček. Pracovali s fúrikmi a hrabličkami. I triedy sme vyzdobili jesennými  variáciami - gaštankovia, ovocináčikovia a i. Fantázia a tvorivosť mali zelenú, čo bolo vidieť i na hotových výrobkoch.

***Pracovné popoludnia*** – v mesiaci októbri sme do všetkých tried pozvali našich rodičov. Na tieto dni sme sa dlho chystali nielen nácvikom básní a piesní či tanca, ale hosťom sme piekli i jablkové torty. Ďalšie dobrôtky priniesli i šikovné mamičky samé. Neskôr sme pristúpili k práci. Mamičky a ockovia nanosili dyne, rôzny jesenný prírodný materiál. Vyrábali sme hrôzostrašných svetlonosov, jesenné venčeky či panáčikov. Využili sme i doplnky ako farebné pierka, prírodné lyko či ozdobný sisal.

***Výlet na minifarmu*** - trošku pod mrakom, ale aspoň bez dažďa sme sa so škôlkármi z MŠ pri cukrárni vybrali na dopoludňajšiu exkurziu medzi minizvieratká.  Veľmi sa nám páčilo, že sme mohli zvieratká hladkať, chodiť medzi nimi i kŕmiť ich. Niektoré druhy zvierat sme videli prvýkrát, napr. najväčšieho psa na svete *„írskeho vlkodava“*. Aj toho sme sa nebáli pohladkať. Voľne pobehovali medzi nami quessantské miniovečky, holandské minikozičky, dokonca i minilamy. Chlpaté sliepky, perličky, hodvábničky či miniponíci. Celkom unesení a plní zážitkov sme sa vrátili späť do MŠ. Na zvieratká nezabudneme, aj obrázok sme im nakreslili.

***Športový deň s SBA*** - mestský basketbalový klub v spolupráci so Slovenskou basketbalovou asociáciou zorganizoval pre deti predškolských tried športové dopoludnie v telocvični ZŠ Komenského. Deťom sa prihovoril tréner zo  SBA, ktorý ich hravou formou informoval o pravidlách basketbalu s použitím prezentácie. Neskôr si deti samozrejme vyskúšali rôzne koordinačné hry s basketbalovou loptou prakticky. Dopoludnie preletelo ako voda, vyšťavení sme sa vrátili do MŠ.

***Október – mesiac úcty k starším*** - dňa 29.10.2014 navštívili deti zo 4. triedy MŠ pri cukrárni babičky a deduškov v Dome opatrovateľskej služby v Starej Turej. Pásmom básní a piesní potešili ich srdiečka, a  nás zasa potešila sladká odmena. S príjemným pocitom, že sme urobili starkým radosť, sme sa vracali s pani učiteľkami do materskej školy.

***Spolupráca so ZUŠ –*** v polovici novembra deti 3. triedy navštívili p. uč. Borovskú v ZUŠ. Srdečne ich privítala, oboznámila so svojou činnosťou, i spoločne sme si zaspievali veselé piesne so zdravotnou tematikou.

***Spolupráca s Lesoturom*** - v stredu, 5.11.2014 prišla do našej triedy vzácna návšteva - tety Mirka a Lucka z Lesoturu. Deti boli plné očakávaní, čo si tety pre nich pripravili. A veru sa mali na čo tešiť. Čakali ich  nielen rozhovory o jeseni a prírode, ale i rozprávka o smutnom zatúlanom lístočku, ktorý hľadal domov. Dobré tety s deťmi lepili, strihali, maľovali, odtláčali a tak tvorili vlastný triedny strom.

***Spolupráca s RÚVZ -***  ďakujeme zamestnankyniam Regionálneho úradu verejného zdravotníctva za prezentáciu na dopravnú tématiku.

***Zúbky ako perličky*** - prvý novembrový týždeň sa niesol v duchu zúbkov.  Spolu s deťmi z 3. a 4.triedy MŠ pri cukrárni sme vymýšľali aktivity rôznorodého zamerania : pracovné činnosti, pracovné listy či návštevu zubnej ambulancie u MuDr. Lysého. Ďakujeme p. Bačovej za zorganizovanie exkurzie, a p. Renatke - dentálnej hygieničke za prehliadku a ukážky dodržiavania správnej hygieny a starostlivosti o mliečny chrup. Veľké poďakovanie patrí tiež dentálnej hygieničke p. Izakovičovej, ktorá deťom prístupnou a zaujímavou formou priblížila zásady starostlivosti o zúbky rôznymi edukačnými hrami - triedenie zúbkov, potravín, ukážka správneho čistenia atď. Ďakujeme i za darčeky vo forme zubných kefiek, zubných pást a omaľovániek.

 za III.MŠ zást. Záhorová Sylvia